SIR শুনানিতে দেব-শামিকে ডাক! গর্জে উঠলেন অভিষেক

বীরভূম: প্রথম থেকেই নির্বাচন কমিশনের এসআইআর (SIR) প্রক্রিয়ার চরম বিরোধীতা করে এসেছে তৃণমূল কংগ্রেস (TMC)। ভোট যত এগিয়ে আসছে, ততই এই নিয়ে কেন্দ্র ও বিজেপিকে আক্রমণের ঝাঁঝ বাড়াচ্ছেন রাজ্যের শাসক দলের নেতৃত্বরা। মঙ্গলবার বীরভূমের (Birbhum) রামপুরহাটের সভা থেকেও এসআইআর ইস্যুতে মোদি সরকারকে নিশানা করলেন অভিষেক বন্দ্যোপাধ্যায় (Abhishek Banerjee)। এদিন তিনি অভিনেতা ও সাংসদ দেব (Dev) এবং বাংলার তারকা ক্রিকেটার মহম্মদ শামিকে (Mohammed Shami) হিয়ারিংয়ের নোটিস পাঠানোর জন্য কমিশনের নিন্দায় সরব হন।

রামপুরহাটের সভামঞ্চ থেকে অভিষেক বলেন, “বাংলা সিনেমার উজ্জ্বল নক্ষত্র, তাঁকে হিয়ারিং নোটিস পাঠিয়েছে। মহম্মদ শামি, যে বিশ্বকাপ জিতেছে, তাঁকেও এসআইআরের নোটিস পাঠিয়েছে। নোটিস পাঠিয়ে আনম্যাপ করার চক্রান্ত। যারা বাংলার মানুষকে আনম্যাপ করতে চায়, তাঁদের বাংলা থেকে আনম্যাপ করে ঝেটিয়ে বিদায় করতে হবে।”

আরও পড়ুন: গঙ্গাসাগরে যে কোনও দুর্ঘটনায় ৫ লক্ষ টাকার বিমা, মেলার আগে বড় ঘোষণা মুখ্যমন্ত্রীর

এছাড়াও এদিন অমর্ত্য সেনের এসআইআর নোটিস নিয়েও সরব হন অভিষেক। তিনি বলেন, “শুনছিলাম, অমর্ত্য সেনকে নোটিস পাঠিয়েছে। ভারতের জন্য নোবেল পুরস্কার জিতে এনেছেন। দেশের নাম বিশ্বসভায় বিশ্ববন্দিত করেছেন। যাঁকে দেখে দেশকে মানুষ চেনেন। যাঁর হাত ধরে দেশ সমৃদ্ধ হয়েছেন, তাঁকে এসআইআরের নোটিস পাঠিয়েছে।”

এর পাশাপাশি রামপুরহাটের সভা তিনি হুঁশিয়ারির সুরে অভিষেক বলেন, “যতই এসআইআর করুক, ষড়যন্ত্র করুক, তৃণমূল কংগ্রেস আগামী দিন মানুষের দোয়া, আশীর্বাদ নিয়ে ভোটের সংখ্যা বাড়বে, ভোটের শতাংশ বাড়বে। ২১৪ পার করে তৃণমূল আরও শক্তিশালী হবে। আমরা ঘাসফুলের দল। যত আঘাত করেছেন, প্রহার করেছেন, তত শক্তিশালী হয়েছে তৃণমূল।”